Imtella' Marzu 11, 2021 Rapport: Liam Carter B'effett tal-pandemija l-passiġġieri fuq tal-linja naqsu b'aktar minn 50%. Bil-għan li tkompli ttejjeb is-servizz li toffri, il-Malta Public Transport qed tistieden lill-pubbliku jieħu sehem fi stħarriġ online biex twettaq it-tibdil meħtieġ. L-istħarriġ huwa wkoll intiż li jsib soluzzjonijiet ta' kif jista' jattira klijenti ġodda, b'mod speċjali dawk li jużaw il-karozza privata tagħhom biex imorru minn post għall-ieħor flok jużaw it-trasport pubbliku. F'aktar minn sena ta' pandemija, n-numru ta' passiġiera li jużaw it-trasport pubbliku naqsu bin-nofs. Qalet dan ma' Television Malta, Jessica Magro, uffiċjal tal-komunikazzjoni fi ħdan il-kumpanija Malta Public Trasport, li spjegat kif dan is-servizz essenzjali baqa' jingħata minkejja s-sitwazzjoni tal-imxija. Saħqet li ddaħħlu fis-seħħ numru ta' miżuri ta' mitigazzjoni, fosthom l-iffumigar tal-xarabank u t-tindif kontinwu. "Bħalissa qed inġorru li konna nġorru sena ilu, l-impatt tal-pandemija ħassejnih mill-ewwel bħal dan iż-żmien sena, mill-ewwel ħassejna l-impatt tiegħu… Niffumigaw il-karozzi tal-linja, jitnaddfu u jinħaslu matul il-ġurnata. Il-kabina tax-xuffier qed titnaddaf. Għamilna wkoll screen bejn il-kabini, u l-passiġieri jridu jilbsu l-maskra dejjem aktar qed nadattaw skont l-eżiġenzi." Is-Sinjura Magro qalet li x-xufiera u l-ħaddiema kollha tat-trasport pubbliku qed jagħmlu l-almu tagħhom biex dan is-servizz essenzjali jibqa' għaddej bla xkiel u għalhekk appellat għall-kolloborazzjoni tal-pubbliku. Intant bħala parti mill-impenn biex ittejjeb is-servizz tagħha f'Malta, il-kumpanija varat stħarriġ biex janalizza il-vjaġġi li jsiru u x'soluzzjonijiet jistgħu jinstabu biex jagħmlu t-trasport pubbliku aktar attraenti għan-nies. Ghal dan il-ghan il-kumpanija qed tistieden lill-pubbliku biex jieħu sehem fi stħarriġ onlajn. Hija spjegat li matul dawn is-sitt snin, saru diversi bidliet fir-rotot ibbażati fuq informazzjoni mill-vjaġġi tal-passiġġieri stess u għalhekk b'dan l-istħarriġ, il-Malta Public Transport issa se tkun tista' tosserva wkoll il-vjaġġi ta' dawk li ma jużawx il-karozza tal-linja bil-għan li tħajjar aktar persuni jużaw inqas il-vettura privata u jaqilbu għas-servizz tat-trasport pubbliku.